רדיו קול חי

רדיו קול חי (הוקמה בנובמבר 1996) היא תחנת רדיו אזורית חרדית המובילה במגזר החרדי-דתי. ממוקמת בבני ברק ובירושלים. מ"קבוצת קול חי" המחזיקה בנוסף את תחנות הרדיו "קול חי מיוזיק" ו"בשיעור חי". בבעלות חברת "ערוץ יהודי ישראלי" שבשליטת המיליארדר ובעלי עכשיו 14, יצחק מירילשוילי. בהנהלת העיתונאי ואיש העסקים שמוליק טיקוצקי.

היסטוריה
הקמת התחנה
התחנה החלה לשדר בנובמבר 1996, לאחר שקבוצה של משקיעים זכתה במכרז של הרשות השנייה לטלוויזיה ולרדיו להפעלת תחנת רדיו אזורית לציבור הדתי בגוש דן. את קבוצת המשקיעים הוביל חבר הכנסת לשעבר מהליכוד, גדעון גדות שהחזיק 26% מהמניות בתחנה, חברת ההשקעות קרדן ישראל של היהלומנים יוסף גרינפלד ואבי שנור החזיקה 22.75%, איש העסקים מיקי דורסמן (שהיה אז חתנו של המיליארדר תד אריסון) החזיק 19.5%, הקבלן יצחק שיינפלד 13%, עורך דין ליפא מאיר 9.75%. שאר המניות התחלקו בין חמישה עיתונאים ושדרים שהיו הגרעין שהוביל את התחנה בתחילת דרכה. הרב ישראל אייכלר, אורי אורבך, מנחם מיכלסון, נחום עידו ומנהל התחנה שאול מייזליש. גדעון גדות מונה ליושב ראש דירקטוריון התחנה, אך בפברואר 1997, שלושה חודשים לאחר שהחלה לשדר, התפטר גדות מתפקידו עקב מחלוקת על דרך ניהול התחנה ועלויות תפעול גבוהות. הוא החולף בידי יוסף גרינפלד, בהמשך גם מכר גדות את המניות שהחזיק לחברת קרדן של גרינפלד.

ב-1997 שודר שירם של דץ ודצה "חייך וחיי", ומנהל התוכנית הורה להוריד את השיר ולהחליפו בשיר חסידי בשל שירת נשים. בעקבות זאת הודיעו אורי אורבך ומנחם מיכלסון על התפטרותם בשידור חי.

בסוף שנת הפעילות המלאה הראשונה צברה התחנה הפסדים של 4 מיליון שקל. מאחר שהתקשתה בתחרות מול כ-30 תחנות רדיו דתיות פיראטיות, בראשם ערוץ 7. על פי הסכם הזיכיון דרשה המדינה השקעה בציוד יקר ועיתונאים בתמורה לכך שכל התחנות הפיראטיות יסגרו, אך הדבר לא בוצע. בנוסף אזור השידור של התחנה היה מוגבל לגוש דן ואילו ערוץ 7 שידר בכל רחבי המדינה. בשנת 2000, לאחר שחוקק חוק מיוחד שאפשר לערוץ 7 לשדר, דרשו בעלי רדיו קול חי את הרחבת אזור זיכיונה כדי לעמוד בתחרות. בנובמבר 2000, לאחר התחנה המשיכה להפסיד ונדרש גיוס הון נוסף, יצא מיקי דורסמן מההשקעה, לאחר שהעביר את מניותיו לחברת קרדן, שנטלה על עצמה את כל ההתחייבויות הכספיות והערבויות שהעמיד דורסמן. בשלב זה החזיקה קרדן כ-70% מהמניות.

במאה ה-21
במאי 2000 הכירה הרשות השנייה לטלוויזיה ולרדיו בבעיות הכלכליות של התחנה, וכדי לפתור אותן החליטה על שינוי אזור הזיכיון, כך שיכלול גם את ירושלים. נגד ההחלטה הוגשו עתירות לבג"ץ של גורמים שונים, וכתוצאה מהעתירות נקבע, כי לרשות אין סמכות לשנות את אזור הזיכיון ללא מכרז. במאי 2001, החליטה מועצת הרשות השנייה לערוך מכרז חדש לזיכיון לשידורי רדיו לציבור הדתי, הכולל את ירושלים ובני-ברק, אלא ששר התקשורת, ראובן ריבלין, סירב לאשר את פרסום המכרז ואת אזור הזיכיון שקבעה המועצה. בתגובה עתרה קבוצת רדיו קול חי עצמה לבג"ץ. בספטמבר 2003, זכתה התחנה במכרז החדש לאזור זיכיון רחב יותר, בין חדרה ועד הקו האווירי שבין בית שמש לאשדוד, ואזור ירושלים. במסגרת המכרז החדש התחייבה התחנה להקים אולפן נוסף בירושלים. בסוף שנת 2004 פתחה לראשונה מחלקת חדשות עצמאית.

בדצמבר 2005 ביקש איש העסקים ארקדי גאידמק לרכוש את התחנה, אך לבסוף משך את הצעתו.

בפברואר 2012 מונה אבי רוזן למנהל התוכניות, שנה אחר כך מונה למנכ"ל התחנה ולמנהל התוכניות מונה בצלאל קאהן. בהמשך צורף כמנכ"ל שמוליק טיקוצקי.

שינוי בעלות
בסוף 2016 רכש אבי בר כ-40% ממניות התחנה מידי חברת קרדן. ובמרץ 2017 רכש את מלוא הבעלות, כולל את חלקם של יצחק שיינפלד וליפא מאיר, שכל אחד מהם החזיק אז כ-10%. זאת לפי שווי של 1.25 מיליון שקל בלבד (ונטילת חובות התחנה בסך 6 מיליון שקל). בר היה במקביל שותף של יצחק מירילשוילי בערוץ 20. מירילשוילי ביקש גם לרכוש את רדיו קול חי אך על פי החוק, בעלי ערוץ רדיו מסחרי אינו יכול להחזיק במקביל בערוץ טלוויזיה, בשל מגבלת בעלויות צולבות. לאחר שבפברואר 2018 אושר החוק להצלת ערוץ 20, שבמסגרתו עלתה בוועדה מיוחדת בכנסת בראשות חבר הכנסת יואב קיש האפשרות להעניק הקלה מיוחדת לבעלי רישיונות לערוצים "זעירים", כולל ערוץ 20, לשלוט גם בתחנת רדיו, רכש מירילשוילי מידי בר, במאי 2018, את מלוא הבעלות.

במהלך שנת 2020, פורסם מכרז חדש לתחנה, לאחר שהזיכיון הקודם הגיעה לקיצו. על הזיכיון החדש התמודדו שתי קבוצות: הראשונה בבעלותו של המיליונר יצחק מיראלשווילי, המפעילה את התחנה. הקבוצה גייסה את השרה לשעבר דליה איציק לעמוד בראשה. הקבוצה השנייה מורכבת מקבוצה בראשות אלי פלאי, מו"ל עיתון "משפחה". בינואר 2020, פנו שתי הקבוצות לרשות השנייה וביקשו להתמזג ביניהן. על פי הצעת המיזוג, שתי הקבוצות יהפכו לבעלי מניות במשותף בזיכיון להפעלת התחנה, 80% מהמניות תחזיק "קול חי", 20% חברת "חרדים FM". הנימוק למהלך הוא השפעות משבר הקורונה והירידה בפרסום בתחנות הרדיו. במרץ 2021 אישרה מועצת הרשות השנייה את ההצעה.

 תוכניות ושדרנים 
ממוזער|228px|השדרן אברהם פרסטר משדר בהר הזיתים מהלוויית הרב חיים פינחס שיינברג.האולפן המרכזי של התחנה נמצא בבני ברק ואולפן נוסף בירושלים. היא משדרת תוכניות אקטואליה, פנאי, בידור, מוזיקה חסידית ומזרחית, הגות, שיעורי תורה וחדשות. תדרי התחנה הראשית הם 93 ו־92.8FM, ומהדורות חדשות משודרות בכל שעה בין 7:00 לחצות. ב־2017 הושקה תחנת הבת "קול חי מיוזיק" המשדרת מוזיקה בלבד בתדר 102.5FM. ב־2016 נבדקו טענות להתערבות מפלגת ש"ס בשידורים, ופוגעת בתחנה המתחרה רדיו קול ברמה. לאחר הבחירות לרשויות המקומיות ב־2018, נקנסה התחנה ב־14,000 ש"ח על תעמולת בחירות אסורה עבור משה ליאון. זאת לאחר ששדר הרדיו מנחם טוקר ראיין אותו בתוכניתו "זמן אוויר" במשך כשעה.

בעבר פנה לוח התוכניות של הרדיו   גם למאיזינים דתיים לאומיים ולמסורתיים, אך לאחר הקמתן של תחנות הרדיו "קול ברמה" ו"גלי ישראל", החל הרדיו להתמקד בתוכניות הפונות בעיקר למגזר החרדי. בסוף שנת 2014 עמד אחוז ההאזנה לתחנה על 5.1%. בשנת 2015 חזרה התחנה להיות המובילה בציבור החרדי. בשנת 2017 פורסם בסקר TGI כי שיעור ההאזנה של קול חי במגזר החרדי עמד על 31.5% לעומת רדיו קול ברמה 22.3%. בסקר T.G.I שפורסם בראשית 2021 וסיכם את שנת 2020 עולה כי רדיו קול חי ממשיך להתחזק ועומד על 5% ותחנת הרדיו קול חי מיוזיק מתחזקת עם 4.4% בכך שיעור ההאזנה של שתי התחנות יחד עומד על 9.4% שיעורי האזנה. בסקר T.G.I שפורסם בראשית שנת 2023 וסיכם את שנת 2022 עולה כי רדיו קול חי התחזק באופן משמעותי וכי עומד על 6.9%, כ-40% יותר מהתחנה המקבילה.

בין שדרני התחנה נמנים בצלאל קאהן ודוד חכם ("מהדורת הבוקר"), ידידיה מאיר ("התעוררות"), הרב יצחק פנגר ("השראה יומית"), מנחם טוקר ("זמן אוויר"), פסח באגד ("חדשות התעשייה של זמן אוויר"), אלעד כהן ויהודה שוקרון ("טובים השניים"), אבי מימרן ("המהדורה המרכזית"), רחל פסטג ("עניין משפחתי"), אפרת ברזל ("עומקא דליבא"), עו"ד יוסף ויצמן ("שטח משפטי") ועו"ד רוני פאלוך ("רוני בלילה"). בנוסף, משודרים דברי תורה מרבנים בולטים בהם הרב ראובן אלבז, הרב ישראל מאיר לאו, הרב יוסף יצחק ג'יקובסון והרב אברהם יוסף. בעבר הגישו בתחנה שלהבת חסדיאל, אסף נגל ואורי אורבך. כתבי החדשות בתחנה: קובי פינקלר (צבא וביטחון), אבי רבינא (פרשן פוליטי) שלמה ריזל (מדיני, חוץ וערבים), צבי טסלר (כלכלה ובריאות), נתי קאליש (חרדים-אנ״ש). ב-2016 פוטרו חמישה מהכתבים באתר קול חי. שדרני מבזקי החדשות החדשות הם: נדב ארבל, יואב צור, שמעון קליין וישראל בן צבי. החל משנת 2015 החלו לשדר את שיעורו השבועי של הרב יצחק יוסף במוצאי שבת מבית כנסת היזדים.

 תקריות 
בנובמבר 2015 פתחה הרשות השנייה בהליך הפרה נגד התחנה על "משדר פוגע" וגזענות. זאת לאחר שב-24 בספטמבר השמיע השדרן מנחם טוקר אמירה גזענית בשידור. במהלך מבזק חדשות דיווח הקריין אריאל שרפר על מותם של 453 מתפללים סמוך לעיר מכה שבערב הסעודית. שלפתע נשמע טוקר שואל את הקריין: "שרפר, למה רק 400? שרפר".

ב־2016 נבדקו טענות להתערבות מפלגת ש"ס בשידורים, ופוגעת בתחנה המתחרה רדיו קול ברמה. לאחר הבחירות לרשויות המקומיות ב־2018, נקנסה התחנה ב־14,000 ש"ח על תעמולת בחירות אסורה עבור משה ליאון. זאת לאחר ששדר הרדיו מנחם טוקר ראיין אותו בתוכניתו "זמן אוויר" במשך כשעה.

מכרז על הפעלת התחנה שאמור היה להתקיים ב־2020, נדחה בשנה עקב מגפת הקורונה.

קישורים חיצוניים

 רדיו קול חי בערוץ וואטסאפ




 הערות שוליים 

קול חי, רדיו
קול חי, רדיו
קטגוריה:תקשורת חרדית
קטגוריה:יהדות חרדית בישראל
קטגוריה:בני ברק: תקשורת